Ennen kaupungit tyhjenivät kesäisin, kun lapset lähtivät kuukausiksi kesäsiirtoloihin. Vielä 1970-luvulla leireille valittiin vähävaraisten perheiden lapsia.

”Kyllä lapsia tulee ikävä ja minua jännittää. Se ei kuitenkaan tarkoita, etten haluaisi päästää heitä lähtemään.”

Helsinkiläisen Silva Siponkosken lapset Aamos, 12, ja Inkeri, 11, ovat lähdössä tulevan kesän aikana yhteensä noin kolmeksi viikoksi eri leireille. Molemmat lapset ovat jo leirikonkareita, ja he ovat olleet aikaisemminkin monta yötä putkeen poissa kotoa. Äiti on aina lähettänyt lapset matkaan luottavaisin mielin, sillä hänellä on itsellään paljon hyviä leirimuistoja omasta lapsuudestaan.